Skjern Håndbolds træner, Ole Nørgaard, forventer en meget svær opgave, når klubben lørdag møder Aalborg Håndbold i semifinalen af den danske pokalturnering. Det sker ved Final4-stævnet, der bliver afviklet i NRGi Arena i Aarhus. - De har forrygende dygtige spillere. Hvis Aalborg rammer dagen, så får vi det ualmindeligt svært, for Aalborgs topniveau er vel det eneste, der matcher KIF Kolding Københavns, siger Ole Nørgaard. - Hvis det bliver sådan, bliver det en uhyggeligt svær opgave, forudser træneren. Ole Nørgaard kan i så fald glæde sig over, at Aalborg Håndbold ikke altid præsterer det optimale. Klubben ligger nummer fire i herreligaen efter 12 sejre og 6 nederlag, mens Skjern er placeret en plads højere med 14 sejre og 4 nederlag. - Ellers ser jeg kampen som fuldstændig åben. Det er en 50-50-kamp, hvor det handler om, hvem der er bedst på dagen, siger Ole Nørgaard. Vinderen af kampen mellem Aalborg og Skjern skal i finalen møde enten Århus Håndbold eller Skanderborg Håndbold. Århus Håndbold møder Skanderborg Håndbold lørdag klokken 14.15. Klokken 16.15 samme dag spiller Skjern Håndbold mod Aalborg Håndbold i den anden semifinale. Finalen spilles søndag.

Opsummering:
Skjern-træner Ole Nørgaard mener, at Final4-modstanderen Aalborg Håndbold har et uhyggeligt højt topniveau.